ทองปิดลบ 3.8 ดอลล์
สัญญาทองคำตลาดนิวยอร์กปิดร่วงลง 3.8 ดอลล์ หลังตลาดคลายกังวลหนี้ยุโรป
20 มิ.ย. 2555

สัญญาทองคำตลาดนิวยอร์กปิดร่วงลง 3.8 ดอลล์ หลังตลาดคลายกังวลหนี้ยุโรป
สัญญาทองคำตลาด COMEX (Commodity Exchange) ส่งมอบเดือนส.ค.ลดลง 3.8 ดอลลาร์ หรือ 0.23% ปิดที่ 1,623.2 ดอลลาร์/ออนซ์
นักวิเคราะห์ ระบุว่า ภาวะการซื้อขายในตลาดทองคำผันผวนตลอดทั้งวัน ก่อนที่จะปิดในแดนลบ เนื่องจากการพุ่งขึ้นของตลาดหุ้นและการที่นักลงทุนคลายความวิตกกังวลเกี่ยวกับวิกฤตหนี้ยุโรป ทำให้ความต้องการซื้อทองคำซึ่งเป็นสินทรัพย์ที่ปลอดภัยนั้น ลดน้อยลงด้วย
ความวิตกกังวลเกี่ยวกับวิกฤตหนี้ยุโรปลดน้อยลงหลังจากสเปนระดมทุนจากการประมูลขายตั๋วเงินคลังอายุ 12 และ 18 เดือนได้ 3.04 พันล้านยูโรในช่วงเย็นวานนี้ตามเวลาไทย ซึ่งใกล้เคียงกับเป้าหมายสูงสุดที่วางไว้ ขณะที่อัตราผลตอบแทนเฉลี่ยพุ่งทะยานขึ้น
อย่างไรก็ตาม สัญญาทองคำปรับตัวลงในกรอบที่จำกัด เพราะตลาดได้แรงหนุนจากการคาดการณ์ที่ว่า เฟดจะใช้มาตรการผ่อนคลายเพิ่มขึ้นเพื่อรับมือกับวิกฤตหนี้ยุโรป และรับมือกับภาวะเศรษฐกิจที่ซบเซาภายในประเทศ ในการประชุมวันที่ 19-20 มิ.ย.นี้